runetrust/blame-folketinget-dk huggingface dataset:
Rasmus Prehn (S), 2009-11-11:
Nu synes jeg nok, at den konservative ordfører tager munden lige vel fuld, når han kalder det vælgerbedrag, at man refererer et helt legitimt synspunkt, som f.eks. rigtig mange byrådspolitikere har, herunder i øvrigt også borgmesteren i Høje Taastrup, den konservative Michael Ziegler, og andre fremtrædende konservative lokalpolitikere, som giver udtryk for, at de er presset på økonomien, og at det er svært at få enderne til at nå sammen.
Mange gange skal man prioritere imellem, om man skal spare på skoleområdet, eller om man skal spare på ældreområdet, i stedet for at udvikle og forny velfærden.
Det er den situation, man er i.
Og der tillader vi os altså som demokratiske repræsentanter på Christiansborg at videreformidle den kritik, som også kommer fra hr. Michael Ziegler, der er borgmester i Høje Taastrup, og som er konservativ, for Det Konservative Folkeparti er åbenbart fuldstændig ligeglade med, hvad det er, der rører sig derude.
Jeg har lige set et ritzautelegram, hvori alle de konservative byrødder giver udtryk for, at de føler sig svigtet af den konservative partiledelse.
Og det kan jeg godt forstå, når de har en ordfører som hr. Mike Legarth.
Hans Christian Schmidt (V), 2009-11-11:
Jeg er jo lidt ked af, at hr. Rasmus Prehn bliver så vred og ophidset.
Det skal hr. Rasmus Prehn slet ikke blive, altså, det er jo ikke derfor, vi står her.
Vi er bare nødt til at lade det komme for en dag, for når nu alle aviser og fjernsynet har bragt det, er det jo ikke længere helt hemmeligt.
Her står vi nu bare og vil gerne have lov til at spørge den socialdemokratiske ordfører, om ikke det er betænkeligt, at der begynder at komme penge imellem folk, når man skal have sine synspunkter igennem.
Det er ikke noget, der ellers er kendt fra dansk politik, altså, det er jo en nyskabelse, og jeg tror, at det er et af de første kommunalvalg, hvor vi får folk til at stå frem og direkte sige: Jamen når vi giver penge, er det selvfølgelig afhængigt af, at vi får vore synspunkter igennem.
Det er jo helt legalt at give penge, og det er jo helt legalt at have nogle synspunkter, men ligefrem at skrive et partis program til et kommunalvalg, som det er sket i Odense, tror jeg aldrig jeg har set før.
Og jeg tror, men nu skal jeg ikke sige mere om det, faktisk også, at hr. Rasmus Prehn ærgrer sig.
Rasmus Prehn (S), 2009-11-11:
At Venstres ordfører har det indtryk, at jeg skulle være vred og ophidset, forstår jeg ikke.
Jeg står her og smiler, og jeg er glad for og stolt over vores arbejde med LO.
Jeg er faktisk begejstret over det, og jeg er også begejstret over, at de synes, at det, vi demokratisk har fundet frem til i fællesskab, er så godt, at de også vil betale penge for det.
For det er sådan, at Landbrugsraadet betaler til Venstre, Mejeriforeningen betaler til Venstre, mange af de her supermarkedskæder betaler til Venstre, så ligegyldigt hvor jeg køber min mælk, og hvilken mælk jeg køber, er jeg simpelt hen tvunget til at betale til Venstre.
Jeg har ingen som helst mulighed for at komme ud af det.
Det synes jeg er betænkeligt, og det kan gøre mig vred og rasende, for det er i hvert fald i allerhøjeste grad udemokratisk, og det burde være uhørt i et demokratisk samfund.
Jeg forstår slet ikke, at Venstre finder anledning til …
Karen Ellemann (V), 2009-11-11:
Der kan være mange opgaver, der er mere vanskelige end det, og jeg vil sådan set bare benytte anledningen til at slå fuldstændig fast, at regeringen altså ikke har nogen planer om at nedlægge regionerne eller om at centralisere sundhedsvæsenet eller øvrige opgaver, som regionerne varetager.
Det, jeg utrolig gerne vil have yderligere svar på – det kan jeg formodentlig få i en anden omgang – er, hvad det er, oppositionen så forestiller sig regionerne skulle have af yderligere opgaver.
Det havde vi en spændende debat om her for et par dage siden, og vi fik aldrig rigtig noget svar på, hvad det egentlig gik ud på, hvad det var for nye opgaver, regionerne i så fald skulle have.
Men jeg synes, at det, regionerne laver i dag, er helt fint, og jeg har ikke nogen aktuelle planer om at nedlægge dem.
Mike Legarth (KF), 2009-11-11:
Jeg sikrede mig lige, at højtalersystemet virkede, for det lyder ikke, som om fru Julie Skovsby hører, hvad jeg siger.
Jeg har brugt meget tid på meget specifikt at forklare, hvad vores baggrund er, hvad vores holdning er til regionerne, hvad vores vision er, og hvordan vores opfattelse har rod i den beslutning, vores landsråd har truffet, og det faktum, at så længe vi sidder i regering – hvis det er det, man vil forholde sig til – og vi ikke er enige med vores regering, bliver det jo ikke regeringens politik.
Vi synes, at vi kan forenkle og gøre det hele lidt mere gennemskueligt for borgerne, gøre det nemmere og billigere at drive det ved at have to niveauer.
Flemming Bonne (SF), 2009-11-11:
Jeg vil gå over til noget helt andet, nemlig afbureaukratisering.
Det er sådan, at ordførerens partiformand hen over sommeren har gjort meget ud af at sætte en dagsorden om, at nu skal der afbureaukratiseres, nu skal der skabes flere ressourcer ude i de kommunale afdelinger.
Så har jeg i den anledning et par spørgsmål til ordføreren: Synes ordføreren, det er godt nok – hvis vi nu tager ældreområdet – at man der lægger op til, at man kan afbureaukratisere med hensyn til frivillighed, ældreråd, brugerog pårørenderåd, plejeplaner, betaling for midlertidig hjemmehjælp osv. osv.?
Er det godt nok, at man kan afbureaukratisere i forbindelse med borgerrettigheder?
Jeg havde jo forventet, at der kom nogle rigtige afbureaukratiseringsforslag, som ville betyde noget for den enkelte SOSU-medarbejder, og som ville give mere tid til fru Jensen til rengøring og til pleje, men det lægges der jo slet, slet ikke op til med de her afbureaukratiseringsforslag.
Mike Legarth (KF), 2009-11-11:
Jeg må nu igen henvise oppositionen til at få nærlæst detaljerne i de ting, der bliver fremlagt, for i den plan, der blev fremlagt, er ældreråd ikke fjernet.
Det blev jo som noget af det sidste ændret til, at vi fastholder, at der skal være ældreråd.
Så alene det er i hvert fald løst, den problemstilling er håndteret.
Vores overordnede sigte med afbureaukratiseringsplanen er jo at forenkle de steder, hvor det giver mening.
Og vi har jo fået meldinger tilbage fra det politiske system og fra embedsværket om, at her er regler og forordninger, som med fordel vil kunne gøres nemmere eller gøres frivillige eller helt fjernes.
Det er det, vi har lyttet til, og det er derfor, den her plan er blevet fremlagt.
Flemming Bonne (SF), 2009-11-11:
Jeg kan ikke være tilfreds med svaret, for jeg synes ærlig talt ikke, det er godt nok, ambitionsniveauet er alt for lavt.
Hvorfor har man ikke taget fat i de områder, som virkelig kan frigøre nogle ressourcer ude i ældreplejen?
Hvad med at give kommunerne valgfrihed?
Hvad med at lade kommunerne selv bestemme, på hvilke områder der skal gives plads til private leverandører f.eks.?
Hvad med at forenkle reglerne for tilbud og udbud?
Hvad med at afskaffe den faste tidsregistrering i hjemmeplejen?
Det er her, man stjæler tiden.
Det er alt det kontroltyranni, der stjæler tiden, og her ville man virkelig kunne hjælpe SOSU-hjælperne, hvis man slækkede på kontrolkravene.
Mike Legarth (KF), 2009-11-11:
Jeg synes, at vi i høj grad har været hele vejen rundt og har fundet forenklinger og simplificeringer der, hvor det har været muligt at gennemføre til fordel for brugerne, altså for borgerne, og hvor det blev lidt billigere at administrere det og håndtere opgaven.
Vi kan da sagtens komme meget længere, og det medvirker vi da gerne til, og hvis vi kan finde et politisk flertal til at gå længere, hvor det stadig væk har afsæt i, at vi leverer den samme form for kvalitet og værdi til borgerne, er vi altid med til at skabe mere frihed til borgerne, ingen tvivl om det.
Erling Bonnesen (V), 2009-11-11:
Nu er det en velkendt sag, at Det Radikale Venstre går meget op i kommunernes forhold, og det er jo en meget god ting.
Jeg har også lyttet mig til, at man fra Det Radikales side lægger meget vægt på at vise tillid.
Man har jo talt om tillidsreformer.
Så kunne jeg godt tænke mig at prøve at komme lidt omkring det forhold, at dem, man jo skal arbejde sammen med på rød stue, f.eks. Socialdemokraterne, jo tidligere har været fremme med forslag om at få centralt fastsatte minimumsstandarder lige præcis på det kommunale område.
Hvordan har man det med det?
Margrethe Vestager (RV), 2009-11-11:
Det er ikke radikal politik, at der er faste standarder.
Det er det ikke, fordi vi tror, der er stor forskel på, hvad vælgerne vil, og det er godt, at der kan være en diskussion om det.
Jeg bliver så lidt betænkelig, hvis spørgerens spørgsmål er udtryk for, at det i samarbejdet mellem VKO er sådan, at man bare skal gennemføre det største partis politik.
Det var faktisk mit indtryk, at Det Konservative Folkeparti også havde indflydelse en gang imellem, og jeg har den klare forventning, at de partier, der deltager i samarbejdet i et nyt flertal, også vil have indflydelse på den politik, der bliver ført.
Erling Bonnesen (V), 2009-11-11:
Det er da sådan set befriende at høre, at Det Radikale Venstre vil slå hælene i, såfremt den der tænkte situation måtte opstå, at man i nogle drøftelser og forhandlinger med Socialdemokraterne skulle blive stillet over for, at der nu så skulle gennemføres de der centralt fastsatte minimumsstandarder.
Jeg synes da, det er befriende, at man vil slå hælene i over for det.
Så kunne jeg godt tænke mig lige at prøve at komme omkring det der med udbud, for det er en velkendt sag, at der ligger aftaler mellem KL og kommunerne på den ene side og staten på den anden side om, at man skal have de her 26,5 pct. af opgaverne i udbud.
Og det går faktisk meget godt med det.
Der har vi også lige hørt i sidste uge, at såfremt man får magt, som man har agt, så skal det suspenderes.
Jeg tror, det var det ord, der blev brugt i forslaget.
Vil det samme gøre sig gældende fra radikal side her?
Vil man heller ikke være med til det?
Julie Skovsby (S), 2009-11-11:
Det forstod jeg simpelt hen ikke.
Vil det sige, at Det Konservative Folkeparti har taget sin beslutning om at nedlægge regionerne på grundlag af, hvor lang tid det tager at komme fra Ærø til Vejle?
Nu kender jeg ikke de præcise rejsetider, men det må da tage længere tid at komme fra Ærø til Christiansborg.
Er det det, man ønsker, nemlig at beslutninger om fremtidens sygehusstruktur skal tages her på Christiansborg og egentlig ikke engang her i Folketinget, men under finanslovforhandlingerne, hvor det er Dansk Folkeparti, der sætter kravene om, hvor der skal være akutmodtagelse, og hvor der ikke skal være det?
Mike Legarth (KF), 2009-11-11:
I Det Konservative Folkeparti har vi jo foretaget vores hidtidige vurdering af, hvordan regionernes placering og opfattelse i vores optik er ud fra de seneste 4 år.
Det er jo sundhedsområdet, som først og fremmest har været det, som man skulle løfte, med hensyn til opgave tænker jeg på, og der kan vi bare se, at man på den måde, det er strikket sammen, og hvis man f.eks. er regionsrådsmedlem i Syddanmark og bor på Ærø, kan have 6 timers transporttid til et regionsrådsmøde, som varer 1 time, og så kan man rejse hjem igen.
Vi synes simpelt hen, at det er unødvendigt, det er for administrativt tungt, og det er for dyrt, og jeg synes ikke, der er tilstrækkelig mening for de enkelte regionsrådsmedlemmer ved at sidde der.
Det er jo ikke regionsrådsmedlemmerne, vi har noget som helst at udsætte på, og vi siger jo også – og det mener jeg man skal huske – at så længe vi har dem, skal vi behandle dem ordentligt, og kritikken går ikke på de enkelte medlemmer.
Men selvfølgelig skal man kunne debattere det, og det er også det, vi har gjort i vores parti, og vi har i øvrigt fra dag et været imod.
Line Barfod (EL), 2009-11-11:
Århundredets største reform har jo vist sig overhovedet ikke at leve op til løfterne, men har tværtimod ført til, at rigtig mange borgere oplever, at det er blevet meget værre, både med demokratiet og med velfærden.
En af de ting, vi har hørt meget om, er jo det tvungne udbud og privatisering.
Vi har hørt fra Dansk Folkepartis kommunalordfører i en anden debat, at Dansk Folkeparti går ind for, at alt på det offentlige område skal kunne privatiseres.
Vi har set et oplæg fra Venstre om, at Venstre mener, at alt skal kunne privatiseres.
Er det også De Konservatives holdning, at vi skal have endnu mere tvunget udbud i kommunerne, at vi skal have endnu flere områder, hvor det, man går efter, er den laveste pris i stedet for at sige, at der altså er områder, hvor vi skal sikre, at der er en ordentlig velfærd, at der her er noget, det offentlige skal tage sig af i forhold til nogle af vores mest udsatte borgere?
Mike Legarth (KF), 2009-11-11:
Vi Konservative er meget optaget af, at vi får mest muligt for pengene, og erfaringsmæssigt har vi bevis for, at det får man ikke altid, hvis man ikke sørger for at konkurrenceudsætte, altså priskontrollere den ydelse, der købes.
Det er jo det, vi beder om, og vores vision er, at kommunerne i videst muligt omfang foretager en udbudskontrol, altså at man udbyder noget til salg, havde jeg nær sagt, sådan at de private kan gå ind og give tilbud på den pågældende opgave.
Line Barfod (EL), 2009-11-11:
Det gjorde man også for 100 år siden.
Der holdt man en auktion over børnene på fattiggården.
Hvem ville byde højest for at tage det her barn fra kommunen – eller fra sognet, som det hed dengang – så de ikke behøvede at bruge så mange penge på det?
Er det det, som De Konservative synes vi skal tilbage til?
Hvem er det, der byder lavest muligt for at tage sig af de handicappede eller for at tage sig af dem med alkoholproblemer eller for at tage sig af de udsatte børn.
Er det det, vi skal tilbage til, eller mener De Konservative faktisk, at der er områder, hvor vi skal gå ind og sikre, at der bliver sørget for, at man tager ordentligt hånd om borgerne, hvor vi har det som en fælles opgave at sikre bedst mulig omsorg for de mennesker, der har behov for det, og hvor man ikke skal ind og se på, hvilket firma der billigst muligt tilbyder at passe dem?
Mike Legarth (KF), 2009-11-11:
Der er humanitære opgaver, som har det bedst med at blive løst i kommunen eller i de nuværende regioner eller i staten.
Men det, vi taler om, er jo at kontrollere de ydelser, der kan være relevante at tjene penge på, altså der, hvor man får løst det til en for høj pris.
Men vi er jo i Det Konservative Folkeparti først og fremmest optaget af, at den kvalitet, vi kræver til borgerne og som velfærdssamfund, hele tiden bliver løftet, så derfor er det ikke kun et spørgsmål om pris.
Det er et spørgsmål om prisen på den kvalitet, som er defineret – naturligvis.
Margrethe Vestager (RV), 2009-11-11:
Ordføreren sagde i ordførertalen, at man som udgangspunkt har den største tillid, og at man skal passe på ikke at blande sig for meget.
Der må være meget langt fra det udgangspunkt og så til hverdagsvirkeligheden for Det Konservative Folkeparti, for når man ser på de ting, der er gennemført med konservativ medvirken de seneste år, synes jeg ikke, det er udtryk for særlig stor tillid.
Jeg synes heller ikke, det er udtryk for en påpasselighed med hensyn til ikke at blande sig for meget.
Senest har man jo ikke haft tilstrækkelig tillid til, at kommunerne vil forfølge socialt bedrageri.
Det er ellers en alvorlig overtrædelse, det er det i hvert fald i mine øjne, og det burde stå helt centralt i kommunerne.
Er det ikke noget underligt modstridende noget?
Jeg kan i hvert fald ikke få det til at hænge sammen.
Mike Legarth (KF), 2009-11-11:
Nej, det kan jeg overhovedet ikke give fru Margrethe Vestager ret i.
Vi mener det, jeg sagde i min ordførertale, nemlig at vi har fuld tillid til, at de opgaver, som kommunerne bliver pålagt at løse, også vil blive løst efter bedste evne og til fuld tilfredshed for Christiansborg.
Når jeg siger, at vi ikke skal blande os mere end højst nødvendigt, skal det jo også ses eksempelvis med reference til den afbureaukratiseringsplan, vi lige har fremlagt, hvor man tager 100 regler til en værdi af 1 mia. kr., som man overflødiggør, og hvor man i det hele taget har tilkendegivet, at man gerne vil være med til at lette på de regler osv., der er, hvis det i øvrigt giver mening.
Men så skal fru Margrethe Vestager jo også huske, når der så opstår en sag i medierne eller den kommer til debat her i Folketinget, ikke at være en af de første, der springer op og siger, at det her er vi nødt til at sætte ind over for.
Margrethe Vestager (RV), 2009-11-11:
Jeg synes ikke, det er så godt, for den der bedste evne kan jo ikke være særlig stor set med konservative øjne.
Senest har vi haft spørgsmålet om børnepengene.
Da regeringen første gang gjorde det til en mulighed for kommunerne at tage børnepengene fra udsatte og fattige familier, som ikke artede sig, brugte kommunerne den ikke, fordi de åbenbart ikke syntes, at det var noget særlig godt redskab.
Det var deres bedste vurdering, med hensyn til hvad der duer.
Men hvad gjorde regeringen?
Regeringen sagde: I skal ikke komme her og lade være med at gøre noget; nu bliver det obligatorisk for jer at bruge det her redskab.
Er det virkelig udtryk for en vurdering af, at de gør det efter bedste evne, og at man fra konservativ side har tillid til kommunerne?
Jeg beder bare om en forklaring, for det hænger overhovedet ikke sammen.
Mike Legarth (KF), 2009-11-11:
Det hænger fuldstændig sammen fra ende til anden.
Bare lige for at svare på to af de kritikpunkter, der her bliver rejst, vil jeg først om socialt bedrageri sige: Der kører allerede en testordning, iværksat for nogen tid siden, der vil afdække, hvad kommunerne kan gøre, og hvad man gør for at afsløre folk, der snyder systemet og bruger svindel og humbug til at tilegne sig midler til sig selv.
Det er den ene ting.
Med hensyn til den anden ting er jeg ikke helt klar over, hvad det er for et beløb, fru Margrethe Vestager henviser til.
Men lad mig så tage den plan, vi har i regeringen og i Det Konservative Folkeparti, om at inddrage børnechecken for de 15-17-årige, hvis de ikke i øvrigt medvirker aktivt som en del af vores samfund, det vil sige, hvis forældrene lader børnene ligge hjemme i sengen på værelset og se tv og spille på computer dagen lang, uden at de medvirker ved at gå i skole, uddanne sig eller være i jobtræning eller lignende.
Ja, hvis man ikke medvirker i den proces, fratager vi dem børnechecken, og vi synes da, at det er fair, at man er nødt til at tage et ansvar.
Det personlige ansvar er noget af det vigtigste, vi har i det her samfund.
Julie Skovsby (S), 2009-11-11:
Den konservative ordfører sagde, at man i Det Konservative Folkeparti ikke reelt ønsker regionerne.
Derefter blev der sagt, at inden man træffer sin politiske beslutning, skal man debattere.
Er det rigtigt forstået, at ordføreren står og taler imod, at man foretager en evaluering af strukturreformen, at man foretager en evaluering af regionerne, af det regionale demokrati, og ser, hvor det har virket, og hvor det ikke har virket, og hvordan man ud fra en evaluering så kan diskutere og træffe en beslutning om, hvordan det kan blive forbedret i fremtiden?
Margrethe Vestager (RV), 2009-11-11:
For mig er udlicitering og privatisering et redskab, som man kan bruge der, hvor det er godt at bruge.
Jeg tror, det er vigtigt for kommunalbestyrelserne at have den grundholdning, at man skal gøre det bedst og billigst for borgerne, og at man skal finde en måde at organisere det på, der lever op til det.
Og så er der nogle ting, som man kan udlicitere, og nogle ting, som man kan privatisere, men at måle det op i 26,5 pct. er jeg altså alvorligt bange for trækker ressourcer ud af kommunernes administrationer og gør, at man får et papirarbejde, der i virkeligheden binder flere ressourcer, end man kan frigøre ved at lave den privatisering og den udlicitering.
Og derfor tror jeg, det vil være godt at få ophævet det tvungne udbud, men selvfølgelig have det som et af de redskaber, der ligger på skrivebordet, og som man kan bruge for at gøre det bedre.
Rasmus Prehn (S), 2009-11-11:
Jeg kan ikke lade være med at undre mig over, at det er Venstres ordfører, der stiller det her spørgsmål, for det virker, som om Venstres ordfører har travlt med at mistænkeliggøre Socialdemokratiet for at være sådan nogle nidkære typer, der vil detailstyre.
Men sagen er jo, at det er Venstre, der gør de her ting.
Derfor skal jeg lige høre: Kan den radikale ordfører ikke bekræfte, at det er korrekt, at Socialdemokratiet faktisk har ladet sig kraftigt inspirere af det radikale forslag om tillidsreformen med vores frihedsrettigheder, altså at hele vores forslag om at lægge mere ud til det kommunale selvstyre jo er noget, vi har ladet os inspirere til med gode argumenter fra De Radikale?
Line Barfod (EL), 2009-11-11:
Selvfølgelig er det vigtigt, at forældrene er glade for skolen, at forældrene er glade for børnehaven, at de ældre er glade for hjemmeplejen osv., men det var sådan set ikke det, jeg spurgte til.
Det, jeg spurgte til, var borgernes tilfredshed med kommunalreformen, altså med det stykke håndværk, som regeringen har gennemført – danmarkshistoriens største reform, som man sagde skulle være til gavn for borgerne, og her siger borgerne altså, at de oplever, at forholdene er blevet værre.
Man kan jo sagtens som ældre være glad for sin hjemmehjælper, men gerne ville have, at hjemmehjælperen kom noget oftere, som hun gjorde, før kommunalreformen trådte i kraft.
Derfor vil jeg bare gerne høre: Hvad er ministerens forklaring på, at borgerne ikke synes, det går særlig godt med kommunalreformen, mens ministeren synes, det går helt fantastisk, når man spørger hende, hvad hun selv synes?
Karen Ellemann (V), 2009-11-11:
Jamen der er jo ikke tale om, at ministeren står her og synes noget.
Der er tale om, at jeg stikker næsen i brugertilfredshedsundersøgelser dagligt, som er et meget, meget vigtigt arbejdsredskab for mig, fordi de netop siger noget om den borgernære service – det er et spørgsmål til borgerne i Danmark: Hvad synes borgerne i Danmark om kommunalreformen?
Når en sådan borgerforespørgsel eller meningsmåling kommer ud og man siger, at der måske kun er 10 pct., som synes, at kommunalreformen er fantastisk, så siger det mig noget om, at kommunalreformen som sådan har et imageproblem; det siger ikke for mig noget om den offentlige service, om den hjemmehjælp, som den ældre modtager, om den skolegang, som eleverne modtager, om de dagtilbud, som børnene og familierne modtager, for lige præcis når man spørger dem, er brugertilfredsheden helt i top.
Der er måske 10 pct. plads til forbedring.
Julie Skovsby (S), 2009-11-11:
Jeg kan ikke være mere enig.
Det har vi.
Derfor synes jeg også, at det er så væsentligt at stille spørgsmålet: Hvor er det kommunale og det regionale selvstyre på vej hen i Danmark?
Der er brug for en evaluering af strukturreformen.
Og jeg mener, at der i den grad må være brug for en evaluering, når vi ser på det regionale selvstyre, og når vi ser, at regeringen og Dansk Folkeparti i finanslovforhandlingerne har ting på bordet, som vedrører fremtidens sygehusstruktur.